Coronavirus cases: देश में कोरोना संक्रमितों की संख्या 35 लाख के पार, 24 घंटों में रिकॉर्ड 78,761 नए मामले
देश में तमाम एहतियाती कदम उठाए जाने के बावजूद भी कोरोना वायरस संक्रमण के मामले बढ़ते ही जा रहे हैं।
नई दिल्ली: देश में तमाम एहतियाती कदम उठाए जाने के बावजूद भी कोरोना वायरस संक्रमण के मामले बढ़ते ही जा रहे हैं। स्वास्थ्य और परिवार कल्याण मंत्रालय के अनुसार, पिछले 24 घंटों (शनिवार सुबह 8 बजे से रविवार सुबह 8 बजे तक) के दौरान देश में कोरोना वायरस के 78,761 नए पॉजिटिव मामले सामने आए हैं। इसके साथ ही देश में कोरोना वायरस के पॉजिटिव मामलों की कुल संख्या 35,42,734 हो गई है, जिसमें 7,65,302 सक्रिय मामले हैं।इस घातक संक्रमण से होने वाली मौतों का आंकड़ा भी बढ़ता जा रहा है। देश में कोरोना वायरस से होने वाली मौतों की संख्या 63 हजार के पार पहुंच गई है। मंत्रालय के अनुसार, पिछले 24 घंटों के दौरान देशभर में कोरोना वायरस से 948  मौतें हुईं, जिससे मरने वालों का आंकड़ा 63,498 हो गया जबकि यहां आंकड़ा शनिवार को 62550 था। शनिवार को कुल 1021 नई मौतें हुई थीं। गौरतलब है कि कोरोना वायरस संक्रमण को मात देकर ठीक होने वाले लोगों की संख्या भी तेजी से बढ़ रही है। स्वास्थ्य और परिवार कल्याण मंत्रालय के अनुसार, पिछले 24 घंटों के दौरान देशभर में 64935 लोग कोरोना वायरस के संक्रमण से ठीक हुए हैं। इसके साथ ही देश में कुल ठीक होने वाले मरीजों की संख्या 2713933  हो गई है। अब कोरोना वायरस से रिकवरी का रेट बढ़कर 76.61% प्रतिशत हो गया है जबकि भारत में मृत्य दर काफी हद तक घटी है। भारत में मृत्यु दर में तेजी से गिरावट आई है और इसके साथ ही यह अब 2% से भी नीचे पहुंच गई है।